Diari Oficial de la Generalitat Valenciana


Sumari del DOGV 4986, del 15-04-2005 (2005/3904)

ORDE de 30 de març de 2005, de la Conselleria de Cultura, Educació i Esport, per la qual es convoquen subvencions per a l'organització d'activitats per a la formació en l'àmbit de l'activitat física i de l'esport durant l'any 2005.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4986

Data del DOGV
:   15-04-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/3904


Data del document
:   30-03-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * esport professional
    * alumne
    * organització esportiva
    * assignació per estudis
    * suport econòmic
    * ajuda pública

ORDE de 30 de març de 2005, de la Conselleria de Cultura, Educació i Esport, per la qual es convoquen subvencions per a l'organització d'activitats per a la formació en l'àmbit de l'activitat física i de l'esport durant l'any 2005. [2005/3904]
  
La Llei 4/1993, de 20 de desembre, de la Generalitat, de l'Esport de la Comunitat Valenciana, en l'article 3 apartat l) establix com una de les línies generals d'actuació de la Generalitat Valenciana la formació i l'actualització del personal tècnic i la regulació de les titulacions esportives.
  
L'esmentada Llei de l'Esport de la Comunitat Valenciana establix, en l'article 20, que les federacions esportives col·laboraran i programaran junt amb la Generalitat Valenciana en la formació de tècnics esportius.
  
En virtut d'això, i fent ús de les competències en matèria d'esport assignades pel Decret 8/2004, de 3 de setembre (DOGV núm. 4.358, de 06.09.2004), del president de la Generalitat Valenciana a la Conselleria de Cultura, Educació i Esport, i d'acord amb el que establixen l'article 35 del Llei 5/1983, de 30 de desembre, de Govern Valencià, i el text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana i la Llei 38/2003, de 17 de novembre, General de Subvencions,
  
ORDENE
  
Primer. Objecte
  
L'objecte de la present orde és aprovar les bases reguladores de concessió de les dos modalitats de subvenció per a entitats que organitzen activitats formatives a la Comunitat Valenciana, dins de l'àmbit de l'activitat física i de l'esport, al llarg de l'any 2005, i establir les convocatòries d'estes.
  
Segon. Modalitats de subvencions
  
Les ajudes que es convoquen i regulen per la present orde podran ser d'alguna de les modalitats següents:
  
- Ajudes per a federacions esportives de la Comunitat Valenciana que organitzen cursos dirigits a titular tècnics esportius o a diplomar entrenadors esportius en les diferents modalitats esportives, als quals es referixen, específicament, les bases recollides en l'annex I.
  
- Ajudes per a entitats que organitzen activitats de formació permanent de tècnics i professionals en l'àmbit de l'activitat física i de l'esport amb caràcter extraordinari a la Comunitat Valenciana, sempre que s'enquadren en les àrees d'interés prioritari a què es referixen de forma específica les bases recollides en l'annex II.
  
Tercer. Import màxim
  
L'import global màxim destinat a atendre les subvencions a què es referix esta orde serà 52.000 euros a càrrec de l'aplicació pressupostària 45.05.86.820,10 dels pressupostos de la Generalitat Valenciana per a 2005, dels quals seran:
  
- 22.000 euros a càrrec de la línia T2793000.
  
- 30.000 euros a càrrec de la línia T2794000.
  
Quart
  
S'establirà una prelació entre les sol·licituds presentades per mitjà de la seua comparació atenent els criteris de valoració fixats en les bases que figuren com a annexos I, i II, i s'adjudicaran només aquelles que hagen obtingut major valoració fins a l'esgotament del crèdit pressupostari consignat a este efecte.
  
Quint
  
Aprovar les bases per què es regirà la present convocatòria i que es recullen en els annexos I, II i III.
  
DISPOSICIONS FINALS
  
Primera
  
Es delega en el secretari autonòmic d'Esport la facultat de concedir o denegar estes subvencions, i se l'autoritza perquè dicte les resolucions i instruccions necessàries per al desplegament i l'execució de l'esmentada orde.
  
Segona
  
La present orde produirà efectes des del dia de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició, excepte per les administracions públiques, o plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Esport en el termini d'un mes a comptar de l'endemà de la seua publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos, a comptar de l'endemà de la seua publicació.
  
València, 30 de març de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Bases per què es regula la concessió de subvencions per a l'organització de cursos de formació conduents a titular i diplomar tècnics i entrenadors en les distintes modalitats esportives.
  
1. Beneficiaris
  
Podran ser beneficiaris de les ajudes previstes en este annex les federacions esportives de la Comunitat Valenciana inscrites en el Registre d'Entitats Esportives de la Comunitat Valenciana.
  
2. Objecte i aplicació de les ajudes
  
2.1. Les subvencions podran sol·licitar-se per a cobrir parcialment les despeses que es generen en l'exercici 2005, per l'organització de cursos de formació conduents a titular i diplomar tècnics i entrenadors en les corresponents modalitats esportives i en algun dels tipus següents:
  
a) Cursos d'entrenadors organitzats per una federació esportiva.
  
b) Cursos d'entrenadors de programació conjunta entre la Secretaria Autonòmica d'Esport i les federacions esportives.
  
2.2. Les despeses a què es podran destinar les subvencions seran:
  
- Honoraris del professorat.
  
- Despeses de material didàctic
  
- Despeses d'organització i gestió de l'activitat (màxim el 10 per cent del balanç final de l'activitat).
  
En el cas dels cursos a què es referix la modalitat b), la subvenció es referirà, exclusivament, al pressupost de despeses directament assumits per la federació.
  
3. Requisits
  
3.1.Podran sol·licitar les ajudes les federacions esportives de la Comunitat Valenciana inscrites en el Registre d'Entitats Esportives de la Comunitat Valenciana que programen cursos de tècnics esportius i entrenadores i que tinguen el seu inici amb anterioritat al dia 1 d'octubre d'este.
  
3.2. Els cursos s'adaptaran en la seua programació i requisits al que establixen la Disposició Transitòria Primera del Reial Decret 1913/1997, de 19 de desembre, (BOE núm. 20 de 23 de gener de 1998), i l'Orde ECD/3310/2002 de 16 de desembre (BOE núm. 312 de 30 de desembre de 2002), hauran d'haver obtingut o estar en condició d'obtindre en 2005 l'autorització administrativa a què es referix l'apartat vint-i-tres, de l'esmentada orde de 16 de desembre de 2002, i la resta de normativa que se'ls aplique i hauran de programar i realitzar la prova d'accés amb anterioritat a l'1 de juny de 2005.
  
3.3. De forma excepcional i en relació amb el que establix el punt anterior, les federacions amb modalitats esportives autòctones podran sol·licitar subvencions a l'empara de la present orde per als cursos d'entrenadors que programen, sempre que seguisquen els requisits establits en els apartats anteriors.
  
3.4. A més dels requisits establits en els punts anteriors, els sol·licitants hauran d'acreditar que complixen amb els requisits per a obtindre la condició de beneficiari establits en l'article 13.2 i 13.3 de la Llei 38/2003, de 17 de novembre, General de Subvencions, en la forma prevista en l'article 13.7 de l'esmentada llei.
  
4. Import global màxim i línia de subvenció que les finança
  
4.1.L'import global màxim de les ajudes a què es referixen les bases recollides en el present annex I, serà de 30.000,00 euros a càrrec de l'aplicació pressupostària 53.37.78.265.05, codi línia T2794000, dels pressupostos de la Generalitat Valenciana per a 2005.
  
4.2. Per l'organització de cada curs de formació a què es referix la base 2.1.a. es podrà percebre una ajuda per curs d'un mínim de 600 euros. En tot cas, per la totalitat de cursos d'esta modalitat que organitze cada entitat beneficiària podrà rebre fins a un import màxim de 3.000 euros.
  
4.3. Els cursos de programació conjunta a què es referix la base 2.1.b. podran rebre una subvenció mínima de 1.200 euros. En tot cas, per la totalitat de cursos d'esta modalitat que organitze cada entitat beneficiària podrà rebre fins a un import màxim de 7.000 euros.
  
4.4. La subvenció en cap cas podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat a desenvolupar pel beneficiari.
  
5. Sol·licituds i documentació
  
5.1. Les sol·licituds es realitzaran per mitjà d'una instància dirigida al conseller de Cultura, Educació i Esport, segons el model normalitzat que figura com a annex I A a la present orde i que es trobarà a disposició dels interessats en les seccions d'esports de les direccions territorials de Cultura, Educació i Esport.
  
5.2. L'imprés normalitzat de sol·licitud, degudament omplit, anirà acompanyat de la següent informació i documentació:
  
5.2.1. Còpia del projecte de l'activitat autoritzat o presentat per a la seua autorització per la Secretaria Autonòmica d'Esport en compliment del que s'indica en la base 3.2.
  
5.2.2. Pressupost de l'activitat, ingressos i despeses totals del curs, especificant a més aquelles que es produïsquen exclusivament en l'exercici econòmic corrent, incloent-hi totes les ajudes concedides i/o sol·licitades, així com les aportacions tècniques i materials que realitza cada una, concretant en qualsevol cas el concepte a què es destina la subvenció sol·licitada.
  
5.2.3. Convocatòria del curs i acta de la prova d'accés degudament omplida i firmada pel tribunal que es va especificar en el projecte.
  
5.2.4. Dades relatives al nombre de llicències d'esportistes i tècnics per nivell de formació i per províncies, nombre d'entitats i nombre d'equips per províncies. Estes dades s'aportaran relatives a la seua modalitat, i si és el cas especialitat esportiva corresponent i per a la temporada en curs.
  
5.3. A més de la documentació detallada en la base anterior, les sol·licituds hauran d'acompanyar-se de la documentació que s'indica en la base 1 de l'annex III.
  
6. Valoració de les sol·licituds
  
6.1. La valoració de les sol·licituds, amb la distribució del global de les subvencions a concedir, s'efectuarà atenent els criteris següents:
  
6.1.1. Es valoraran, en primer lloc, els cursos a què es referix la base 2.1.b, i s'adjudicaran els següents mòduls de subvenció:
  
a) Per l'organització del bloc comú de nivell I en 2005: 2.250 euros.
  
b) Per l'organització del bloc específic de nivell I en 2005: 1.750 euros.
  
c) Per l'organització del bloc comú de nivell II en 2005: 3.500 euros.
  
d) Per l'organització del bloc específic de nivell II en 2005: 3.000 euros.
  
6.1.2. En el cas de federacions que organitzen més d'un curs per nivell en la modalitat d'organització conjunta, es podran subvencionar els supòsits següents:
  
a) Quan els cursos se celebren en poblacions que disten més de 50 km entre si, s'adjudicarà un mòdul de bloc comú i un altre d'específic per a cada curs sempre que hi haja un mínim de 25 alumnes per curs.
  
b) Quan els cursos se celebren en la mateixa població o en poblacions que disten menys de 50 km només s'adjudicarà un mòdul de bloc comú per a tots els cursos i s'adjudicarà un mòdul per a cada bloc específic en el cas que s'impartisquen diferents especialitats esportives, sempre que hi haja un mínim de 10 alumnes en eixa especialitat.
  
6.1.3. En segon lloc, es valoraran els cursos a què es referix la base 2.1.a, i s'adjudicaran els següents mòduls de subvenció i amb la prioritat que s'establix a continuació:
  
a) Per l'organització d'un curs de nivell III en 2005: 1.500 euros.
  
b) Per l'organització d'un curs de nivell II en 2005: 1.000 euros.
  
c) Per l'organització d'un curs de nivell I en 2005: 600 euros.
  
6.1.4. Si una vegada adjudicats tots els mòduls de subvenció entre tots els sol·licitants quedara pressupost per adjudicar, este es repartiria aplicant un augment proporcional de les dotacions adjudicades sense sobrepassar, en cap cas, els imports globals màxims que s'especifiquen en els apartats 4.2 i 4.3 del present annex.
  
6.1.5. Si una vegada adjudicats tots els mòduls de subvenció entre tots els sol·licitants, s'haguera sobrepassat l'import global màxim previst en l'apartat 4.1. del present annex, s'adjudicaran els mòduls de subvenció entre les sol·licituds que hagen aconseguit major puntuació després de la valoració dels expedients d'acord amb el següent barem fins a esgotar el crèdit consignat:
  
a) La modalitat del curs a què es referix la base 2.1 del present annex es valorarà fins a un 30% del total.
  
b) El nivell de la titulació impartida i el nombre d'hores lectives es valorarà fins a un 30% del total.
  
c) La necessitat d'utilització d'instal·lacions específiques singulars i la necessitat de desplaçament a estes es valorarà fins a un 15 per cent del total.
  
d) La major demanda de formació de tècnics esportius per al nivell i modalitat o especialitat esportiva de l'activitat per a la qual se sol·licita subvenció, valorant la relació entre el nombre de llicències d'esportistes, nombre d'entitats i equips federats i llicències de tècnics de cada nivell, es valorarà fins a un 15 per cent del total.
  
e) L'experiència de l'entitat en l'organització d'activitats de semblant naturalesa, l'efectiu aprofitament de subvencions concedides a este efecte en les convocatòries corresponents als dos exercicis anteriors i l'equilibri i ordenació del pressupost d'ingressos i despeses, l'aportació d'altres entitats o patrocinadors, etc., es valorarà fins a un 10 per cent del total
  
ANNEX II
  
Bases per què es regula la concessió de subvencions per a l'organització d'activitats de formació permanent de tècnics i professionals de l'activitat física i de l'esport a la Comunitat Valenciana.
  
1. Beneficiaris
  
Podran sol·licitar estes ajudes les universitats, les federacions esportives, els ens locals, els ajuntaments, i altres entitats sense ànim de lucre de la Comunitat Valenciana.
  
2. Objecte i aplicació de les ajudes
  
Les subvencions podran sol·licitar-se per a cobrir parcialment les despeses per l'organització i realització d'activitats de formació permanent, de tècnics i professionals de l'activitat física i l'esport i que tinguen caràcter extraordinari dins de la Comunitat Valenciana, l'organització total o parcial de les quals genere despeses en l'exercici econòmic 2005, i sempre que s'enquadren en les àrees d'interés prioritari establides per la Secretaria Autonòmica d'Esport i a les quals es referix específicament l'apartat següent.
  
3. Requisits
  
3.1. Les activitats objecte de subvenció en la present convocatòria hauran d'enquadrar-se com a mínim en una de les àrees d'interés prioritari que s'especifiquen a continuació. Es consideren àrees d'interés prioritari les següents:
  
a) Àrea de rendiment esportiu. Es consideren dins d'esta les referents als àmbits propis de l'entrenament en una o diverses modalitats esportives reconegudes oficialment i a aquelles ciències auxiliars relacionades, com la medicina, fisiologia o la biomecànica i altres que puguen considerar-se com a tals.
  
b) Àrea de la gestió esportiva. Es consideren dins d'esta les dirigides a la gestió i direcció d'entitats, programes o instal·lacions esportives.
  
c) Àrea d'educació en valors en l'esport i l'activitat física. Es consideren dins d'esta les dirigides a proporcionar als alumnes, esportistes, pares, professors, entrenadors, tècnics i gestors de l'esport els instruments, les activitats, els suggeriments i propostes necessaris per al desenvolupament d'estos.
  
d) Àrea d'esport per a majors. Es consideren dins d'esta les dirigides a l'estudi de les seues característiques psicofisiològiques i l'entrenament de manteniment persones de la 3ª edat.
  
e) Àrea d'esport per a escolars. Es consideren dins d'esta les dirigides a coordinar els agents esportius que interactuen en l'activitat esportiva en l'edat escolar (xiquets/es, associacions de pares/mares, federacions, clubs i centres escolars).
  
3.2.1. Es consideraran dins de la present orde les activitats de formació que convoquen les universitats de la Comunitat Valenciana sempre que es programen amb una càrrega lectiva superior als quatre crèdits i no formen part de cursos de doctorat.
  
3.2.2. Amb relació a les activitats de formació organitzades per les universitats de la Comunitat Valenciana s'entendrà que poden ser objecte de subvenció a l'empara de la present orde, les activitats de formació de postgrau i màsters universitaris.
  
3.3. Queden expressament fora de l'àmbit de les subvencions previstes en el present annex II les activitats següents:
  
a) Activitats formatives organitzades per la universitat, excepte les que s'especifiquen en l'apartat 3.2.2.
  
b) Cursos que comporten l'obtenció de títol acadèmic, incloent-hi aquells seminaris o activitats que formen part del pla d'estudis d'estos.
  
c) Cursos específics de formació del professorat, o cursos i programes de formació esportiva ordinaris que programen periòdicament universitats i altres entitats docents.
  
d) Cursos destinats a titular o obtindre diplomes de capacitació referits a modalitats esportives de:
  
- Instructors, monitors, experts, especialistes, o altres capacitacions, que puguen convocar distintes entitats.
  
- Entrenadors i tècnics esportius que organitzen les federacions esportives a què es referix específicament l'annex I de la present orde.
  
3.4. Quan una mateixa entitat sol·licite subvenció per a dos o més activitats, es considerarà el conjunt d'estes dins d'una sola sol·licitud, de manera que se li donarà un tractament conjunt de programa d'activitats a efectes de subvenció i es resoldrà l'ajuda econòmica que corresponga a favor del conjunt d'estes.
  
3.5. A més dels requisits establits en els punts anteriors, els sol·licitants hauran d'acreditar que complixen els requisits per a obtindre la condició de beneficiari establits en l'article 13.2 i 13.3 de la Llei 38/2003, de 17 de novembre, General de Subvencions, en la forma prevista en l'article 13.7 de l'esmentada Llei.
  
4. Import global màxim i línia de subvenció que les finança
  
4.1. L'import global màxim de les ajudes a què es referixen les bases recollides en el present annex serà de 22.000 euros, a càrrec de l'aplicació pressupostària 91.30.75.551,10, línia codi T2793000, dels pressupostos de la Generalitat Valenciana per a 2005.
  
4.2. L'import màxim global que podrà percebre una mateixa entitat beneficiària per la totalitat de les activitats que organitze serà de 6.000 euros.
  
4.3. L'import de la subvenció en cap cas podrà ser de tal quantia que, aïlladament o en concurrència amb altres subvencions d'altres administracions públiques o d'altres ens públics o privats, supere el cost de l'activitat a desenvolupar pel beneficiari.
  
5. Sol·licituds i documentació
  
5.1. Les sol·licituds es realitzaran per mitjà d'instància dirigida al conseller de Cultura, Educació i Esport, segons model normalitzat que figura com a annex II B a la present orde i que es trobarà a disposició dels interessats en les seccions d'esports de les direccions territorials de Cultura, Educació i Esport.
  
5.2. L'imprés normalitzat de sol·licitud, degudament omplit i firmat pel responsable legal de l'entitat, anirà acompanyat de la informació i documentació següents:
  
5.2.1. Projecte de l'activitat en què s'especifique:
  
a) Classificació de l'activitat dins d'una o més àrees d'interés prioritari.
  
b) Programa de l'activitat, amb hores lectives per matèries.
  
c) Calendari de l'activitat especificant dates, horaris, instal·lacions i localitats de celebració.
  
d) Dades d'identificació del director/a del curs i quadre de professors.
  
e) Plantilla resum de dades que figura com a annex II C.
  
5.2.2. Pressupost detallat dels ingressos i despeses generats per l'activitat objecte de la subvenció en el qual s'especifique, a més, aquells que es produïsquen exclusivament en l'exercici econòmic corrent, els ingressos d'altres institucions o entitats col·laboradores detallant aportacions econòmiques, incloent-hi totes les ajudes concedides i/o sol·licitades i concretant el concepte a què es destina la subvenció sol·licitada.
  
5.2.3.Les entitats privades hauran d'acreditar la seua existència presentant còpia cotejada dels seus estatuts i un certificat que acredite la representació de la persona firmant de la sol·licitud.
  
5.3. A més de la documentació detallada en la base anterior, les sol·licituds hauran d'acompanyar-se de la documentació que s'indica en la base 1 de l'annex III.
  
6. Valoració de les sol·licituds
  
6.1. La valoració de les sol·licituds amb la distribució del global de les subvencions a concedir s'efectuarà atenent els criteris següents:
  
6.1.1. El nombre d'hores lectives i la relació entre este i les característiques de l'activitat programada es valoraran fins a un 30 per cent del total.
  
6.1.2. El volum total de la despesa i l'equilibri pressupostari es valoraran fins a un 30 per cent del total.
  
6.1.3. El programa de l'activitat, l'interés d'esta, el quadre de professionals que hi participen i l'àmbit d'esta, es valoraran fins al 30 per cent del total.
  
6.1.4. Altres millores i consideracions de la comissió tècnica de valoració que no estiguen incloses en els apartats anteriors, es valoraran fins a un 10 per cent del total.
  
6.2. Per a la valoració dels programes d'activitats als quals es referix el punt 3.4. del present annex es puntuaran per separat cada una de les activitats que formen part del programa, per a posteriorment sumar-les totes estes i aplicar-los un coeficient corrector.
  
ANNEX III
  
Bases comunes d'aplicació a les sol·licituds de subvencions previstes en els annexos I i II de la present orde.
  
1. Documentació.
  
A més de la informació i documentació assenyalada en la base 5 dels annexos I i II, les sol·licituds hauran d'acompanyar-se de la documentació següent:
  
1.1 Fitxa de manteniment de tercers (dades bancàries) segons imprés normalitzat que es podrà retirar en les seccions d'esports de les direccions territorials de Cultura, Educació i Esport.
  
1.2. Declaració responsable atorgada davant de la Secretaria Autonòmica d'Esport de no estar sotmesos en les prohibicions per a obtindre la condició de beneficiaris assenyalades en els articles 13.2 i 13.3 de la Llei 38/2003, de 17 de novembre, General de Subvencions i documentació acreditativa de què es troben al corrent de les seues obligacions tributàries i davant de la Seguretat Social, per mitjà de certificat referit al moment de finalització del termini de presentació de sol·licituds, en la forma establida en l'Orde de 30 de maig de 1996, de la Conselleria d'Economia, Hisenda i Ocupació (DOGV núm. 2.775, de 21.06.1996). Excepte els casos exonerats per l'article 3 de l'orde esmentada, entre altres, subvencions lliurades a favor d'entitats locals o totes aquelles que en conjunt no superen la quantia de 1.803,04 euros per concepte i any.
  
1.3 No serà necessària la presentació de la documentació requerida en els anteriors apartats 1.1 i 1.2, quan ja s'hagen presentat en original, dins del mateix exercici econòmic, davant de la Secretaria Autonòmica d'Esport, en compliment d'esta o semblant convocatòria de subvencions, en este cas s'haurà d'indicar en quina convocatòria de sol·licitud d'ajudes ha sigut presentada la mencionada documentació, i presentar-ne fotocòpies.
  
1.4 La Secretaria Autonòmica d'Esport podrà demanar qualsevol altra documentació que considere necessària per al millor coneixement i comprensió de l'aplicació de la subvenció.
  
1.5. Les sol·licituds es presentaran en el Registre General de la Conselleria de Cultura, Educació i Esport, en el registre auxiliar de la Secretaria Autonòmica d'Esport, o en els registres de les direccions territorials de Cultura, Educació i Esport, les seccions d'esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
1.6. El termini de presentació finalitzarà el 16 de maig de 2005.
  
1.7. Les activitats formatives hauran de realitzar-se almenys parcialment i haver generat les despeses objecte de sol·licitud durant l'any 2005 i abans del final del termini de presentació de les justificacions. Les activitats, la celebració de les quals comprenga més d'un any, només podran rebre la subvenció proporcional a la part de la despesa de l'exercici econòmic que corresponga. Les entitats beneficiàries quedaran obligades a indicar el moment en què es preveja la seua realització.
  
1.8. L'admissió a tràmit d'una sol·licitud de subvenció no generarà cap compromís de concessió d'esta.
  
1.9. Quan la sol·licitud no reunisca els requisits o falte algun document complementari dels que en cada cas s'exigisquen, els interessats seran requerits perquè l'esmenen en el termini de deu dies, amb indicació que, si així no ho fa, se'l tindrà per desistit de la seua petició, amb resolució prèvia dictada pel secretari autonòmic d'Esport.
  
2. Comissió d'Avaluació i Resolució del Procediment
  
2.1. Per a l'estudi i valoració de les sol·licituds presentades es constituirà una comissió tècnica d'avaluació formada per cinc membres designats pel secretari autonòmic d'Esport. La comissió tècnica d'avaluació podrà assessorar-se d'experts i professionals, en cas de considerar-ho convenient.
  
2.2. La comissió tècnica d'avaluació elevarà proposta de concessió o denegació de subvenció al secretari autonòmic d'Esport que resoldrà, per delegació del conseller de Cultura, Educació i Esport, en el termini màxim de tres mesos des de la publicació de la present orde. No obstant això, les sol·licituds sobre les quals no recaiga una resolució expressa en el termini de tres mesos des de la publicació de la present orde es consideraran denegades.
  
2.3. La Secretaria Autonòmica d'Esport notificarà als interessats la resolució de concessió o denegació de les sol·licituds presentades, exposant-se també públicament en els taulers d'anuncis de les seccions d'esports de les direccions territorials de Cultura, Educació i Esport d'Alacant, Castelló i València.
  
3. Obligacions dels beneficiaris
  
3.1. Mantindre's en la situació que legitima la seua concessió.
  
3.2. Acreditar el compliment dels requisits i condicions que determinen la concessió o gaudi de l'ajuda.
  
3.3. El sotmetiment a les actuacions de comprovació, a efectuar per la Conselleria de Cultura, Educació i Esport, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que li siga requerida en l'exercici de les actuacions anteriors.
  
3.4. Comunicar a la Conselleria de Cultura, Educació i Esport l'obtenció d'altres subvencions, ajudes, ingressos o recursos que financen les activitats subvencionades.
  
3.5. Incloure convenientment, en el material que es remeta o elabore amb motiu de la realització de l'activitat la col·laboració de la Generalitat Valenciana, segons model que haurà de sol·licitar-se en la Secretaria Autonòmica d'Esport.
  
3.6. Desenvolupar el curs per al qual s'haja concedit la subvenció mantenint les condicions d'este, i sol·licitar autorització de qualsevol modificació en estes que en funció de les circumstàncies hagen d'adoptar-se.
  
3.7. Acreditar amb anterioritat a dictar-se la proposta de resolució que es troba al corrent en el compliment de les seues obligacions tributàries i davant de la Seguretat Social, sense perjuí del que establix la disposició addicional díhuit de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.8. Disposar de llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.
  
3.9. Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.
  
3.10. Procedir al reintegrament dels fons percebuts en els supòsits previstos en l'article 37 de la Llei General de Subvencions.
  
3.11. L'incompliment de les anteriors obligacions donarà lloc a l'exigència de les responsabilitats o sancions que corresponguen, d'acord amb la legislació vigent (Llei General de Subvencions) i de manera especial amb el que disposa el Títol VI del text refós de la Llei d'Hisenda Pública de la Generalitat Valenciana.
  
4. Modificació de la resolució de concessió
  
4.1. L'import de la subvenció concedida en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenvolupar pel beneficiari.
  
4.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
5. Responsabilitats
  
La Generalitat Valenciana no assumix cap responsabilitat sobre possibles danys i perjuís en què puguen incórrer les institucions o entitats organitzadores, o membres del seu equip durant la realització de l'activitat subvencionada, a la seu en què es desenvolupen o respecte a tercers.
  
6. Procediment de pagament, termini i forma de justificació
  
6.1. El pagament es realitzarà d'una sola vegada quan s'haja justificat degudament l'activitat objecte de subvenció.
  
6.2. Les justificacions hauran de presentar-se abans del 30 de juliol de 2005 per a les activitats celebrades amb anterioritat a eixa data, i 15 de novembre de 2005 per a la resta d'activitats subvencionades, llevat que es prorroguen estos terminis per la resolució de concessió de subvencions.
  
6.3. Per al cobrament de la subvenció, els beneficiaris hauran de presentar la documentació següent:
  
- Certificat que reculla el resum de despeses.
  
- Certificat de despeses que hagen sigut efectivament pagades amb anterioritat a la finalització del període de justificació i compte justificatiu, segons model que figura com a annex IV d'esta orde, acreditatiu de la deguda aplicació de l'import de la subvenció a les activitats per a les quals va sol·licitar l'ajuda econòmica, acompanyada dels documents que abonen les despeses efectuades, en original i còpia (factures o qualsevol altre document de valor probatori equivalent amb validesa en el tràfic jurídic mercantil o amb eficàcia administrativa, així com factures electròniques, sempre que es complisquen els requisits exigits per a la seua acceptació en l'àmbit tributari). Una vegada comprovats els documents, es tornaran a les entitats els originals per a la seua custòdia. Els justificants del compte justificatiu hauran de complir els requisits formals legalment establits.
  
- Actes corresponents a les àrees de coneixement que hagen finalitzat abans del 15 d'octubre perfectament omplides i firmades pels professors, en el cas dels cursos a què es referix l'annex I.
  
6.4. No es podran aplicar als fons procedents de la subvenció les despeses ocasionades per:
  
Adquisició d'immobilitzat.
  
Adquisició de béns destinats a la venda.
  
Aportacions a sistemes complementaris de pensions.
  
Multes i recàrrecs per pròrroga o constrenyiment imposat per qualsevol administració pública.
  
Els bitllets emesos i no utilitzats.
  
Despeses extres d'hotel.
  
Indemnitzacions per raó de servici que superen les quanties màximes establides per la Generalitat Valenciana per al seu personal.
  
Despeses sumptuàries.
  
Despeses socials (primes per assegurança de vida, etc.) excepte la quota a la Seguretat Social i la resta de cotitzacions socials.
  
Indemnitzacions per acomiadament.
  
Bestretes reintegrables.
  
Despeses d'altres exercicis (les ocasionades en anys diferents del de l'aplicació de la subvenció).
  
6.5. Respecte de l'impost sobre el valor afegit (IVA), caldrà ajustar-se a allò que es disposa a continuació:
  
Si l'entitat beneficiària només realitza operacions declarades exemptes per l'Agència Tributària, es podrà justificar íntegrament a càrrec de la subvenció concedida, l'IVA suportat.
  
Si l'entitat beneficiària realitza operacions no declarades exemptes per l'Agència Tributària, només podrà justificar a càrrec de la subvenció concedida, l'IVA suportat no deduïble per aplicació del percentatge de prorrata que se li aplique.
  
7. Reintegrament de les subvencions
  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.